khistorydata/jeongjo-sjw-relations huggingface dataset:
정조 13년
掌令金履成疏曰文禧廟工役告訖奉安在卽臣民含痛大小同情仰惟聖懷尤何以堪抑也仍伏念臣之釋褐十有七年通籍僅五載耳位著之間見聞全疎天賦之性顚妄自在所知者只是彝倫大綱而細節則茫昧所言者不過學究餘論而精義則魯莽惟自語於心曰心本虛靈具此善理故其於感發之際合於理則其心安不合於理則其心不安因其所安而直遂焉則庶幾寡過矣肆於大臣之薦擬完伯也竊有所介介於心者不顧等威之嚴至犯出位之戒其情則慼而其事則妄何意聖度包荒誅罰不加薄勘旋收恩敍渙降仰念洪造河海莫量曾未幾何繼而有柏府除命臣誠惝怳兢暢益無所容指噫臣之尙來遭罹尙忍言哉自夫金遇國之疏出而臣之一身惟薤粉是俟幸賴我聖明在上赫然鑑燭特下備忘提臣瞽言有曰所慮者相反之流弊所說者往時之舞弄卽此兩句昭晢無餘雖使臣十疏自明何以加此臣百回莊誦但覺淸血被面蓋其滿紙臚列都沒倫脊殆無異於賈豎街兒胡叫亂罵臣不欲汚口多辯而第以讎視義理爲臣一斷案則人臣負此將安歸乎玆不得不仰首鳴號焉臣聞義理公然後懲討嚴然後亂賊懼惟此一部明義卽嚴懲討懼亂賊之書也書成之日國榮藉勳庸之重任討復之責則孰不爲義理主人而及夫志盈意得之後浸淫於恩讎之塗漫漶乎公私之界淵膝惟其所欲操縱莫之誰何遂使大聖人旌別之意昭曠之德一任其掩翳不揚則其書雖存而其義不明此朝野之所共憤神人之所共戮也臣愚竊以爲嚴以守之則明義之體立公以濟之則明義之用行于以執關鍵而運斷尺漸消其朋比之習咸囿於平蕩之域方可謂建極之要道措時之急務故乃於對策之文猥陳窺管之見而其要則蓋願我殿下摠攬綱紀明示好惡一遵是書之義以之竝關石而永垂與日星而昭揭今其策尙在可按而知也彼所云簸弄者何語也嘲侮者何說也毁是書壞是義何所指也如有一毫近似於其言則天日之明詎不燭破而乃賜十行之御批以奬一得之淺見乎看人文字尋常句語猶不能領會其歸趣乃欲出而論世事其亦可哀也已臣之所以追誅榮賊者在榮賊尙不敢怒彼乃構成一案必欲甘心而後已其爲計則誠得矣其於爲榮賊地不其過厚歟彼意若曰一托名於明義則雖汨亂公私恣逞恩讎至於罪盈惡極身犯大逆而世莫敢言然後爲可云爾則有非淺慮之所敢知也彼之構陷臣身尙足以快其心而至擧臣叔之名噫彼亦人子無已悖乎臣叔之有罪無罪聖明俯燭賜環給牒習出特旨恩山德海到底罔極只緣臣受恩踰涯涉世昧方自取拳踼貽累臣叔臣叔已故而臣痛益切尙何忍徒恃寵靈復蹈淸顯喪一己之守壞四維之重以益人之嗤點也哉庚牌之下若將顚倒而鐵限在前進身無路涕泣彷徨不知死所玆敢披瀝控血仰瀆崇嚴伏乞天地父母諒臣危臲之跡察臣悲苦之懇亟削臣職仍命選部刊臣姓名俾得以退塡丘壑避遠鋒鏑千萬幸甚臣方祈免之不暇固不敢以官職自處而至恫所激敢此尾陳焉噫嘻三昨年五九月之變何忍復言而亦何忍不言乎逆節之昭著無如宇偉鉤覈之肯緊專在醫媼而謄傳之啓已作文具不允之批便同成憲此莫非群下討復之誠無可以動殿下含忍之工也罪在群下何有憾於天地而竊想歲月駸遠一任其相忘則國賊無可討之日君讎無可復之期也嗚呼廟宇奄成而其痛倍切祀典無憾而此冤曷伸臣瞻天抑塞直欲溘然而不可得也伏願聖明廓揮乾斷快伸王章使環東土含生咸知有君君臣臣之義不勝大幸答曰省疏具悉勿煩爾其勿辭察職
정조 13년
己酉四月二十三日卯時上御重熙堂右副承旨入侍時右副承旨李書九假注書李海隣編修官曺亨壽記事官金鳳顯以次進伏訖仍命書傳敎曰損體損體豈有如許損體堂堂本兵之長爲一幺麽騎士右袒斗護之不足逞洩之擧至及於番將別將該大將及該營校屬如是而能不貽羞乎設令該將領有不當侵責而侵責兵判何從而聞之乎以此以彼事未前聞因武將疏徑勘本兵長反有關於朝綱後弊原批雖不直加處分以其疏語紬繹所失不在於兵判乎先令政院其委折兵判處卽爲問啓仍命退諸臣以次退出
정조 13년
己酉四月二十三日巳時上御重熙堂禮房承旨入侍時左承旨金光默假注書李海隣編修官曺亨壽記事官金鳳顯以次進伏訖上曰右副承旨入侍賤臣承命出傳右副承旨李書九進伏仍命書傳敎曰都承旨聞有實𧏮許遞前望單子入之待下批牌招察任仍命退諸臣以次退出
정조 13년
己酉四月二十三日未時上御重熙堂右副承旨入侍時右副承旨李書九假注書沈能迪編修官曺亨壽記注官金鳳顯以次進伏訖上命書傳敎曰營建堂上尹蓍東疏批已下更卽牌招察任以慶熙宮衛將望上曰此望筒出給以有地處可堪典守者更爲擬入事分付賤臣承命出傳仍命退承史以次退出
정조 13년
行都承旨金載瓚齋宿行左承旨金思穆齋宿右承旨金光默齋直左副承旨李鼎運齋直右副承旨李書九齋宿同副承旨李敏采齋宿注書二員未差假注書沈能迪齋宿李海隣齋直事變假注書金膺著仕
정조 13년
李敏采啓曰明日文禧廟親祭齋戒再明日動駕相値視事頉稟之意敢啓傳曰知道
정조 13년
以入廟時陪從百官單子傳于李鼎運曰初則該曹節目雖以此磨鍊今番動駕六曹外百官勿令隨駕之故日前大臣入侍左相以陪祭百官祭罷後祗迎陪從之意出擧條則此別單之書入吏判事極爲矇然還給從重推考捧納承旨亦爲推考
정조 13년
傳于金載瓚曰分提調只一員差出此則中宮殿隨駕官也慈殿宮旣不動駕則守宮分提調當有之而初不提稟亦不差出藥院之任何等莫重而有此做錯吏判事節節可悶其委折自政院問啓當該判堂爲先從重推考政官牌招開政差出
정조 13년
傳于金載瓚曰前全羅監司留待
정조 13년
傳于金載瓚曰前全羅監司入侍
정조 13년
金載瓚啓曰分提調只一員差出此則中宮殿隨駕官也慈殿宮旣不動駕則守宮分提調當有之而初不提稟亦不差出藥院何等莫重而有此做錯吏判事節節可悶其委折自政院問啓事命下矣問于吏曹判書李𡊠處則以爲臣久叨匪據冒沒行公觸事顚錯無往非罪而至於日昨內醫分提調差出也當出兩員而緣臣愚迷只出一員致煩嚴敎莫非臣昏謬溺職之罪惶霣震越不知攸達云矣敢啓傳曰慈殿湯劑逐日煎入之時將使藥院無提擧事未前聞此蓋自上不能提飭之致何責乎吏判今番擧動時駕後隨駕提調置之仍爲留院如是處分之後國體所在判堂豈可晏然爲先越捧五等
정조 13년
以營建廳堂上尹蓍東牌不進推考傳旨傳于李書九曰更爲牌招
정조 13년
傳于金光默曰定日在明堂郞今日亦皆齋宿本廳句管事務此時豈可一向違牌乎營建堂上尹蓍東從重推考仍以前牌催促違牌勿爲呼望
정조 13년
以副應敎徐美修副修撰朴奎淳牌不進罷職傳旨傳于金光默曰只推更爲牌招
정조 13년
以副應敎徐美修副修撰朴奎淳牌不進罷職傳旨傳于金光默曰許遞
정조 13년
有政吏批判書李𡊠參判具庠參議李祖源進左副承旨李鼎運進以申獻朝爲副校理李羲觀爲修撰金載翼爲副修撰判府事李福源爲內醫院都提調崔吉憲爲南部都事鄭昌順爲分內醫院提調
정조 13년
傳于金思穆曰明日出宮門路以協陽門爲之
정조 13년
以任聖說囚單子傳于李書九曰考律勘放
정조 13년
行都承旨臣金載瓚行左承旨臣金思穆右承旨臣金光默左副承旨臣李鼎運右副承旨臣李書九同副承旨臣李敏采等啓曰卽伏見吏曹判書李𡊠處問啓批旨下者臣等誠不勝驚悚悶迫之至日昨分提調差出之時事當竝差二員以爲守宮隨駕分進之地而臨政只出一望歷日又未覺悟致有此隨駕提調置之之敎該堂之全不審察臣等之未卽提稟已萬萬惶恐而第伏念動駕在明又將經宿而陪扈之班若無保護之任則群情之憂悶固無可言國體之苟艱尤當如何玆敢不避猥越相率陳籲伏乞還寢成命仍令該曹劃卽差出使之備員隨駕千萬幸甚惶恐敢啓傳曰知道
정조 13년
李書九以兵曹言啓曰弘化門左右行閣今雖畢役泥土未乾把守軍旣已還入直不無疎虞之慮訓局出番軍中量宜除出別定將官築墻外面限還宮間別加晝察夜巡之意分付何如傳曰出番軍不必加定以附還營入直軍除出若干名還宮間巡察可也
정조 13년
金思穆以兵曹言啓曰上番騎兵點考例於今月二十五日爲之而動駕相値二十七日退行之意敢啓傳曰知道
정조 13년
金思穆以兵曹言啓曰弘化門南至宣仁門北至通化門行閣修改今已畢役弘化門入直哨官及軍兵等請出標信還接直所把守軍兵本處還爲入直之意敢啓傳曰知道
정조 13년
金思穆以訓鍊都監言啓曰今四月二十五日慶熙宮擧動時依兵曹節目弘化門軍六十名金虎門軍六十名北營標下軍三十五名除出各其將官率領赴陣還宮後各還直所而竝待標信擧行之意敢啓傳曰知道
정조 13년
金思穆以訓鍊都監言啓曰弘化門南至宣仁門北至通化門行閣修改今已畢役弘化門入直哨官及軍兵等請出標信還接直所把守軍兵本處還爲入直事自兵曹草記矣儀仗庫行閣權接弘化門入直將卒待標信還入本處修改處把守軍兵撤還入直將校解送之意敢啓傳曰知道
정조 13년
李鼎運以義禁府言啓曰時囚罪人任聖說考律勘放事命下矣任聖說平安監司鄭昌聖狀啓據刑曹粘目內本郡定配罪人朴鳳周之肆然逃躱者揆以法綱誠極駭然當該配所官不善防守之罪在所當勘移義禁府處之罪取考律文則大典通編逃亡條有曰定配罪人逃失邑守令以制書有違律論大明律制書有違條有曰凡奉制書有所施行而違者杖一百大典通編推斷條有曰犯私罪杖一百決杖告身盡行追奪雜令條有曰王府決杖者代以金贖云矣任聖說杖一百收贖告身盡行追奪放送何如傳曰允如有功議各減一等
정조 13년
領敦寧洪樂性箚曰伏以廟役告訖文孝世子入廟隔日痛冤如新實欲無生伏惟聖懷悲疚必難堪抑益不勝憂慕悲慮之至臣於病伏㱡㱡中伏奉內局都提調除命驚惶感激罔知攸措仍念臣受恩如天報答無地惟以筋力奔走庶期涓埃之酬則嘗藥之任卽臣殫竭之所也誓不敢憚夙夜之勞規便宜之私矣第腰脚之疾奄成癃癈趨走供職已矣無望而且於數日前素患關格之症又復闖發比前倍劇屢經危域連試湯丸僅獲回甦苦痛少歇餘症尙多屢日絶食元氣澌脫貼席昏綴莫省四到目下病狀尤無起動之望況今動駕有命末由趨扈臣心惶蹙憫阨固無可言而移次經宿曉夜將事之際藥陪班不得備員則國體之虧損當復如何哉玆敢疾聲號籲伏乞聖明俯垂憐察亟命遞改毋曠重任以延殘喘千萬幸甚取進止答曰省箚具悉卿懇愼節奉慮箚辭許施卿其安心愼攝仍傳曰此批答遣史官傳諭于領敦寧
정조 13년
知中樞府事臣李命植行司直臣金鍾秀戶曹判書臣徐有隣知敦寧府事臣金履素行司直臣鄭民始吳載純漢城府判尹臣李文源吏曹參判臣洪秉纘行副司直臣李時秀徐鼎修尹尙東京畿觀察使臣趙鼎鎭行都承旨臣金載瓚行副司直臣鄭東浚徐龍輔吏曹參議臣李祖源行副司直臣李祖承李集斗尹長烈大司成臣李敬一分兵曹參議臣李泰永行副司直臣洪文泳沈煥之李勉兢尹㬦申耆分承旨臣曺遠振右副承旨臣李書九慶州府尹臣林濟遠副司果臣安策掌樂院正臣李太享司僕寺正臣洪義浩前副應敎臣徐美修副司果臣成種仁尹行任韓光近申馥北評事臣朴基正副司果臣鄭東觀兪漢謨尹翊東金啓洛尹悌東尹羽烈山淸縣監臣沈晉賢長連縣監臣李尙度殷山縣監臣李庚運副司果臣李敬五成德雨金熙朝林道浩直閣臣李晩秀及第臣金履翼檢閱臣金祖淳副司果臣金履信李義逸林川郡守臣尹昹加平郡守臣曺允亨益山郡守臣鄭東愈慶山縣令臣金鍒永禧殿令臣金正淳溫陽郡守臣朴綏源軍資判官臣金麟淳淳昌郡守臣尹守翼錦山郡守臣李運永副司勇臣李克永副司果臣李溆社稷署令臣宋畊玉延安府使臣尹光濩等疏曰伏以君讎未復國冤莫洩而惟我文孝世子入廟之期居然隔一日矣歲月寢久禮節屢變望朔之奠享其止斯矣臣民之號呼更無所矣嗚呼臣等卽舊日僚屬耳一死尙遲四年于玆崩心之哀刻骨之冤豈或忘此讎於晷刻之頃而一疏再疏終未格天去年今年遂至此日俯仰穹壤此何人斯噫嘻兇醫妖媼逆宇賊偉尙使假息於覆載之間乎憯毒之情狀婦孺之所共知也貫盈之罪惡神人之所必誅也三司苦爭一國齊聲而何殿下置之而不一問焉設令事係難覈證或無的斷當嚴加究訊悉得情節少答擧國冤鬰之心而況其表裏醞釀端緖已得前後排布窩贓自綻則惟此復讎之機洩冤之路特一命令間事耳乃殿下容貸於必復之讎濡忍於必洩之冤俾我東土含生之倫相率哀號又過今日耶噫大義湮晦習俗狃安公車之章漸至稀闊臺省之紙只循格例嗚呼痛矣其將日遠而日忘乎臣等非不知瀆聽之爲悚貽慼之爲懼而第念國讎之無日可報慈敎之無地可讀天彝斁塞人紀滅絶觸目廟貌之已新屈指讎月之將屆斗血如沸寸腸盡裂玆不得不疾聲更籲於黈纊之下伏願殿下俯察輿情廓揮乾斷亟允三司之請以洩一國之冤焉臣等無任涕泣崩迫之至謹昧死以聞答曰省疏具悉不惟無義何不念貽慼乎
정조 13년
行副司直李獻慶疏曰伏以臣駟光不淹鶴馭愈邈文禧廟終事隔日臣民悲冤號痛中外惟均仰惟聖情何以堪抑仍伏念臣猥蒙陶甄偏荷拂拭叨冒已濫實踰涯分年紀及耄猶未訣退勉强淟涊愧懼徒積卽伏見尹蓍東之疏詬詈臣無復餘地矣臣之昨冬一疏出於斷斷血忱實循擧世公共之論了無一毫挾雜之意而彼乃曰承望抑勒果謂承望於何地抑勒者何說逆折之言諉之以氣勢忠憤之激歸之於禍心噫嘻蓍東以若負犯罰止薄竄旋卽宥還得蒙甄用實出於大聖人河海之恩山藪之量固當赧德知罪縮伏愧訟之不暇而乃反復肆氣焰依舊咆哮放恣無憚乃至於此耶臣平生守拙杜門養病一不參涉於世事乃是通朝之所共知而適當言責之地目見朝象之漸乖王綱之將墜尊主衛國之誠弸結在中按抑不得一言衝口觸犯衆怒早晩危辱固所甘心而幸伏蒙我殿下至公至明淵鑑臨赫許之以氣力奬之以截直臣朝暮入地可以抱此而長歸榮感極矣彼之詆罵雖萬倍於此亦何足恨但臣年至矣位過矣如是而不退與蓍東聲罪未幾遽爾比肩於周行則十手所指將謂臣何玆不得不悉陳衷懇冀蒙斥退伏乞聖明俯賜諒察亟允所請將臣所帶備堂及金吾兼任悉行鐫免仍許退伏畎畝以卒餘齒俾得避遠駭機歌詠聖澤千萬幸甚臣無任屛營祈懇之至謹昧死以聞答曰省疏具悉卿其勿辭行公
정조 13년
修撰柳文養疏曰伏以臣於見職豈有一分承堂之望而辭疏猥陳未蒙體諒之恩解由勿拘反承優異之批繼以有牌召之命臣怵畏義分黽勉出肅非以臣才具文學之可堪而然秪緣再造之恩與天無極不敢以區區去就自放於古人之廉防耳三月逖違一宵儤直仙漏復聞縱切依近之幸氷銜猥玷自多循省之愧然旣居其職則宜思其責顧今聖德罔愆治具畢張凡於政令施措之間義理精微之際錙銖不遺權經得中雖使敢言之士欲效無隱之忱未見衮職之有闕而獨於懲討一事刑法失當亂賊自在則不能無憾於天地之大也噫嘻痛矣丙午五九月之讎何可忘耶慈敎頒下之後環東土數千里含生之倫莫不腐心痛骨思見凶賊之珍殱而殿下過加涵貸牢拒群請臣民之抑鬰悲憤日甚一日臣竊以爲天道孔昭神理不忒眞職贓早晩呈露凶窩次弟誅鋤一年二年忍至于今此豈群下之歸之於已勘之案置之於相忘之域而然哉誠以强聒之所不敢也貽慼之所不忍也今則廟貌新成移奉在卽星霜不淹讎月且迫兩殿之躬臨有命四載之疚懷如新此時輿情一倍冤抑孰不以當日延頸之忱益切寢彼之願哉臣徒懷嚴畏而不敢言則劇賊無可討之時血讎無可復之日四百年禮義之邦幾何而不入於禽獸之域耶凡治獄之道雖其形跡之至微至晦者必也到底窮竅期於得情況此萬口所傳十手所指者乎斷乳也妄藥也何莫非端緖之已露擬帥也諱慶也亦莫非窩屈之已綻宜從其已露已綻求所以必究必覈而未知殿下有何顧惜於此輩而一味含忍殆若庇覆三尺不加於醫媼一訊不及於宇偉由是而貳極之冤莫洩一天之讎共戴使君臣上下徒抱無涯之痛耶瞻望南阡墓木將拱國本空虛憂虞多端而十字刀割便同無故妖孽凶醜尙逭王章視息自如萬古天下寧有是也寧有是也入廟隔日萬事都休今日以後又復伈泄暇豫如前之爲則臣恐歲月寢遠三司舊啓之詆無地可讀萬世必報之讎有天難籲而積哀深痛將至於不期忘而自忘思之及此不覺聲淚之俱發也伏願聖上體慈聖諄複之敎念臣民崩迫之痛幡然改圖超然遠覽廓揮乾斷明施典刑以洩天地神人之憤焉臣無任血泣祈懇之至謹昧死以聞答曰省疏具悉勿煩
정조 13년
大司諫柳焵掌令任希遠持平李得休獻納崔烜校理宋翼孝正言姜文會修撰柳文養啓曰請黜置罪人鄭致達妻亟令王府快正典刑以洩神人之憤請物故罪人德相亟施孥籍之典請逆賊尙喆依律處斷一行刀割
정조 13년
大司諫柳焵掌令任希遠持平李得休獻納崔烜正言姜文會啓曰請養遂獻遂竝令王府設鞫嚴問還寢會遂絶島定配之命仍令王府設鞫得情還寢李觀源定配之命更令王府設鞫得情請遲晩後物故罪人啓能亟施孥籍之典請令王府一依古典趾賊等凶種之年未滿者待其稍長施邦刑俾絶凶逆易種養禍之患請亟令王府夏賊之親屬奴婢及連伊夫妻竝嚴加鞫問亟寢夏賊子女待年用法之命大逆不道罪人斗恭親屬應坐之類一依适雲例擧行英材斗恒更令王府設鞫嚴問期於得情快正典刑請物故罪人國榮亟施孥籍之典請梟示罪人明謙正刑罪人以謙亟施孥戮之典逆復庶子好石不待年滿亟施處絞之律請遲晩罪人宇鎭更令王府卽速拿來仍前設鞫期於得情快正典刑請減死定配罪人廷楫亟令王府設鞫嚴問期於得情答三司曰不允答兩司曰不允
정조 13년
己酉四月二十四日申時上御重熙堂右副承旨入侍時右副承旨李書九假注書李海隣編修官曺亨壽記事官金鳳顯以次進伏訖仍命書傳敎曰明日告動輦祭後臨文禧廟時洞口狹窄侍衛依出宮時例只入直磨鍊告祭罷後入直外先退以百官參班事分付又命書傳敎曰此亦往役本廳擧行時急營建堂上尹蓍東卽爲牌招申飭仕進仍命退承史以次退出
정조 13년
己酉四月二十四日申時上御重熙堂同副承旨入侍時同副承旨李敏采假注書李海隣記注官金鳳顯記事官金祖淳以次進伏訖仍命讀公事書判付訖仍命退承史以次退出
정조 13년
己酉四月二十四日酉時上御重熙堂右副承旨入侍時右副承旨李書九假注書李海隣編修官曺亨壽記事官金鳳顯以次進伏訖仍命書傳敎曰明日告動輦祭後雖卽進發奉安祭易致侵曉況告祭前節次甚多告祭時刻隨時設行陪祭百官入來時留門不必別請標信闕門仍留使之夕飯後從便來會事預令知委仍命退承史以次退出
정조 13년
行都承旨金載瓚齋宿行左承旨金思穆齋宿右承旨金光默齋宿左副承旨李鼎運齋宿右副承旨李書九齋直同副承旨李敏采齋直分承旨曺遠振齋宿洪仁浩齋宿注書二員未差假注書沈能迪齋宿李海隣齋直分假注書朴崙壽齋宿南履翼齋宿事變假注書金膺著守宮
정조 13년
大駕詣文禧廟內閣政院玉堂藥房口傳問安答曰知道
정조 13년
大駕詣慶熙宮王大妃殿惠慶宮遣承旨朝問安答曰知道
정조 13년
大駕詣孝昌廟入齋室後內閣政院玉堂藥房口傳問安答曰知道
정조 13년
大駕還詣慶熙宮內閣政院玉堂藥房朝廷二品以上六曹堂上大司諫宗臣口傳問安答曰知道
정조 13년
金思穆啓曰備邊司郞廳來言今日賓廳日次而動駕相値不得來會云矣敢啓傳曰知道
정조 13년
金思穆啓曰司僕寺內乘來言捲窓敢稟傳曰捲三窓
정조 13년
曺遠振啓曰臣王大妃殿惠慶宮問安進去下直之意敢啓傳曰知道
정조 13년
金光默啓曰今日王大妃殿惠慶宮夕問安何承旨進去乎敢稟傳曰右承旨進去
정조 13년
金光默啓曰臣以王大妃殿惠慶宮夕問安進去下直之意敢啓傳曰知道
정조 13년
金思穆啓曰司僕寺內乘來言捲窓取稟傳曰捲三窓
정조 13년
金光默以內醫院提調意啓曰分提調金履素謂有身病不爲仕進明日中宮殿動駕時無以陪進令政院卽爲牌招何如傳曰許遞口傳差出
정조 13년
吏曹口傳政事以吳載純爲分內局提調
정조 13년
金光默以奎章閣守宮直提學意啓曰夜間閣內諸處無事之意敢啓傳曰知道
정조 13년
金光默以弘文館言啓曰校理權裕自鄕上來云卽爲牌招察任何如傳曰允
정조 13년
金思穆以司僕寺提調意啓曰依傳敎文禧廟營建時牽夫待令貢人處錢文三百兩參考前例從厚加磨鍊上下一負石駄運牽夫十三名處各木一疋布一疋施賞之意敢啓傳曰知道
정조 13년
金思穆以兵曹言啓曰本曹草記弘化門行閣以訓局出番軍除出晝察夜巡事批旨內出番軍不必加定附近營入直軍除出略干名還宮間巡察可也事命下矣東營入直御營軍令該營量宜除出嚴加巡察之意分付何如傳曰允
정조 13년
李書九以兵曹言啓曰今此慶熙宮經宿時興元門北邊宮墻二間許又一間武德門西邊二間許頹圮樹柵處當爲軍兵把守矣令各該營量宜定送嚴加守直之意分付何如傳曰允
정조 13년
金思穆以訓鍊都監言啓曰今此慶熙宮經宿時武德門西邊宮墻二間許頹圮樹柵處把守軍兵令該營量宜定送事自兵曹草記矣新營入直軍八名除出將校率領限還宮間嚴加守直之意敢啓傳曰知道
정조 13년
金思穆以御營廳言啓曰今此慶熙宮經宿時興元門北邊宮墻二間許又一間許頹圮樹柵處把守軍兵令該營量宜定送嚴加守直事自兵曹草記矣出番鄕軍八名定送二間頹圮處五名一間頹圮處三名將校二人率領限還宮間嚴加守直之意敢啓傳曰知道
정조 13년
金思穆以御營廳言啓曰弘化門左右行閣今雖畢役而泥土未乾東營入直御營軍令該營量宜除出限還宮間嚴加巡察事自兵曹草記矣東營入直軍十名除出將官率領限還宮間晝察夜巡之意敢啓傳曰知道
정조 13년
李書九以義禁府言啓曰明日擧動時大駕各差備都事中宮殿左右考喧都事淸道都事神輦左右考喧都事及本府入直都事當以十一員分差而無以推移假都事一員令該曹依例差出以爲分排之地何如傳曰允
정조 13년
李鼎運以義禁府言啓曰任聖說杖一百收贖告身盡行追奪照律草記批旨內如有功議各減一等事命下矣任聖說六代祖錪扈聖功臣云功減一等杖九十收贖奪告身四等之意敢啓傳曰知道
정조 13년
己酉四月二十五日辰時上詣文禧廟擧動入侍時行都承旨金載瓚行左承旨金思穆右承旨金光默左副承旨李鼎運右副承旨李書九同副承旨李敏采分承旨曺遠振洪仁浩假注書沈能迪李海隣分注書朴崙壽南履翼檢校直提學徐有防原任直閣徐鼎修鄭東浚徐龍輔直閣李晩秀原任待敎尹行任待敎金祖淳以次隨駕上具翼善冠衮龍袍乘輿出協陽門降輿乘駕兵曹判書鄭好仁進前曰大駕詣文禧廟後隨駕禁軍先爲解嚴爲敎而自文禧廟還宮時無禁軍侍衛不免疎虞何以爲之乎上曰咫尺置之可也出擧條好仁曰告動輦祭親臨時侍衛及禁軍已爲全數磨鍊矣雲寶劍擔輦軍槍劍軍亦竝依例磨鍊乎上曰竝置之可也出擧條上由敦化門詣文禧廟降輿乘輿入齋室後命思穆書傳敎曰今番廟役兩處運石每聞役夫之聲不覺矜悶三軍門車夫等令該營拔例從厚施賞牌將三人邊將除授不願者賞加太僕馬匹雖係例用之物牽夫責出貢人必多貽弊此廟旣不欲一毫用民力凡屬貢契進排皆令勿用以祭需條取用雖不足亦令從他拮据本寺何異令該寺提擧知悉俾沾一視之澤形止草記至於一負石駄運牽夫等亦令本寺施賞事分付上曰藥房副提調右承旨爲之出榻敎由廟門詣慶熙宮上曰詣慶熙宮行茶禮後當臨墓所依前以平戎服往來承史時服百官祗迎祇送隨駕置之舊宮僚亦勿待令事分付路由敦義門出駕前下敎上詣神位前行禮訖仍乘駕由興化門出敦義門上曰右議政入侍賤臣承命出與右議政蔡濟恭偕入進前上曰遠路行役無事往返予甚喜幸矣濟恭曰聖念及此臣不勝感惶之至近日日氣稍和此時聖體若何上曰一樣矣命退濟恭退出上詣孝昌墓行禮訖命金思穆書傳敎曰左副承旨馳詣懿昭墓奉審以來又命書傳敎曰守僕守護軍令該曹考例施賞又命書傳敎曰陵園墓植木何限而數十日之間株數不啻過十萬有餘着根培莖無不鬰然以蕞爾營力如是改觀曾所不料於重臣此事不足爲可記之勞而今旣遍審始知他營擧行之塞責嘉奬之擧豈容已也守禦使金鍾秀特賜外厩馬一匹轎前親授看役營校承傳斯速收用事分付兵曹仍乘駕由敦義門至興化門命宣傳官解嚴入金商門降輿乘轎還內上曰戶曹判書入侍賤臣承命出與戶曹判書徐有隣偕入有隣進前曰鎭安大君墓碑事明知大君墓之所在處後更爲稟旨擧行之意筵稟蒙允矣卽見京畿監司趙鼎鎭狀啓則豐德府使南履行牒呈內大君與夫人合窆無疑云御製事體極爲尊重舊碑旣已短小不可不改備自臣曹擧行乎自畿營擧行乎敢此仰達矣上曰令本道擧行可也出擧條仍命退諸臣以次退出
정조 13년
行都承旨金光默坐左承旨李鼎運坐右承旨李敏采坐直左副承旨金履成坐右副承旨韓用龜坐同副承旨柳甲基坐直注書二員未差假注書沈能迪仕李海隣仕直事變假注書金膺著仕
정조 13년
李鼎運啓曰明日常參經筵取稟傳曰停
정조 13년
傳于柳甲基曰延齡君房致祭以遣承旨下敎矣更思內位當竝設承旨則掣礙以遣都尉擧行祭文知製敎撰進
정조 13년
傳于李鼎運曰諸司預備
정조 13년
有政吏批判書李𡊠參判洪秉纘參議李祖源右承旨李敏采進以金履成韓用龜爲承旨申匡堯爲掌令具允德爲西部都事趙鎭奎爲司僕主簿李周憲爲戶曹正郞右承旨金光默今加嘉善掌令金履成副司果韓用龜竝今加通政加資通政車道吉今加嘉善賞加事承傳
정조 13년
再政以趙鎭奎爲戶曹佐郞左通禮柳甲基今加通政加資事承傳分兵曹參議崔夢嵒李泰永參知蔡廷夏朴孝參金履正分承旨洪仁浩曺遠振分兵曹正郞姜翰佐郞崔宁觀徐榮輔李貞運以上減下以李圾爲司僕主簿禹禎圭爲左通禮柳甲基爲承旨許晊爲司諫崔宇觀爲持平朴思機爲正言沈鏔爲咸安郡守
정조 13년
有政兵批判書鄭好仁參判柳誼病參議申應顯進參知洪秉聖病承旨柳甲基進以金德尙爲廣梁僉使張世仇爲長峯萬戶分副摠管南玄老李義行分都摠都事朴志泓鄭時采分守門將申思彙李熙爕南志復白東修以上減下
정조 13년
再政以朴志泓鄭時采爲都摠經歷申思彙李熙爕爲訓鍊主簿鄭東仁爲蒜山僉使攝司禦金正淳攝副率李勉齊以上減下副司直金載瓚金思穆竝單付
정조 13년
禮曹啓目粘前咸興典禮金重郁上言內辭緣極涉猥越置之其罪狀令本道懲治何如判付啓所訴雖似猥屑而自昔京外祭享所屬上言下該司回啓自是定式此事亦屬本宮祭享乙仍于依例啓下令本道從長決處爲良如敎
정조 13년
金光默以吏曹言啓曰左通禮柳甲基準職事命下矣已經準職何以爲之敢稟傳曰不但已爲準職三十朔例陞之限亦云不遠加資可也
정조 13년
柳甲基以壯勇營言啓曰本營隨駕將校軍兵等處饋粥次磨鍊分給之意敢啓傳曰知道
정조 13년
柳甲基以兵曹言啓曰分兵曹分都摠府書吏使令分差於各司後草記事命下矣分兵曹結家束色書吏梁文偉本曹二軍色書吏鄭德文二軍色庫直使令李大得二軍色使令禮房書吏全百齡宣惠廳書吏金世大宣惠廳庫直使令孫福尙宣惠廳使令書吏朴敏恒戶曹庫直使令李大根戶曹糧餉廳使令書吏李聖謙禁衛營書吏使令金聖仁禁衛營使令書寫書吏崔榮孫司僕寺庫直使令朴必得御營廳使令鄭興得戶曹別營使令分都摠府書吏鄭尙圭訓諫都監庫直李德弼禁衛營庫直朴昌英御營廳庫直朴大權戶曹糧餉廳書吏使令李得世兵曹一軍色使令李昌福軍資監使令任繼興長興庫使令朴春鳳司僕寺使令一從丙午年已行之例以立役次弟依下敎分差於上項各司隨其實料之有闕亦依下敎陞實之意分付於各該司何如傳曰允
정조 13년
柳甲基以兵曹言啓曰依下敎隨駕禁軍及駕後禁軍武藝別監內吹兼內吹近仗軍士標下軍兵等處設粥以饋之意敢啓傳曰知道
정조 13년
柳甲基以訓鍊都監言啓曰依下敎隨駕將校軍兵等處設粥分饋之意敢啓傳曰知道
정조 13년
柳甲基以訓鍊都監禁衛營御營廳言啓曰文禧廟今已奉安慶熙宮別巡邏自今日撤罷之意敢啓傳曰知道
정조 13년
柳甲基以禁衛營言啓曰依下敎隨駕本營兼內吹及赴陣軍兵等處設粥分饋之意敢啓傳曰知道
정조 13년
柳甲基以御營廳言啓曰依下敎駕前別抄及兼內吹等處設粥分饋之意敢啓傳曰知道
정조 13년
柳甲基以兵曹言啓曰再昨日因傳敎弘化門行閣外還宮間以附近東營入直軍使之巡察矣自今停止之意分付何如傳曰允
정조 13년
柳甲基以御營廳言啓曰弘化門行閣外東營入直軍巡察今日停止事自兵曹草記矣把守軍十名還入東營之意敢啓傳曰知道
정조 13년
校理宋翼孝修撰柳文養李羲觀副修撰金載翼等箚曰伏以嗚呼冤哉惟我文孝世子入廟之禮已成四載之間臣等不能爲世子一死猶復暇豫忍見今日此尤臣等之崩隕痛迫直欲無生而不可得也噫嘻痛矣丙午之事尙忍言哉始以變故之罔極轉致疑怪之多端及夫慈敎誕頒十行昭揭則貳極之深讎指日可復八域之至冤由此可洩而乃殿下過加濡忍反欠威斷至以已露之端緖已綻之窩贓歸之於無所指的牢拒群情一日二日拖至于今惟彼醫媼之斷乳妄藥明有情節宇偉之顧瞻諱慶如見肺肝若論其端緖之呈露窩贓之破綻則卽此一款雖謂之詞證俱備可也一番訊覈則凶賊斯得冤憤夬雪此在殿下一轉移間事而尙可諉之於無所指的迄不處分耶嗚呼新廟翼然萬事已休兩殿躬臨疚懷倍新盈街婦孺泣涕女雨天賦所同民情可見況臣等忝在陪衛之列虛廓靡依之慟煩冤欲死之心尤當如何噫血讎劇賊從古無討復之義則已矣不然其所沫飮而必報者不於今日更待何時此臣等所以不暇顧貽慼之誅而必有此瀝血之籲者也伏願殿下穆然深思亟賜兪音不俟終日千萬泣禱之至答曰省箚具悉勿煩
정조 13년
領敦寧洪樂性箚曰伏以日吉辰良移安之禮順成而躬臨新廟侵曉將事聖懷之悲愴益新玉體之勞攘非細伏不勝區區悲慮之至第臣關格之病一味無減膈氣時時衝上神息凜綴粥飮亦未順下眞元澌脫委頓呻楚轉側隨人當此我文孝世子入廟之日舊時宮僚莫不奔走悲泣畢效願戴之誠庶泄至痛之情而臣以無似曾忝傅列褥蟻之願莫遂於當日沬血之討未伸於四載茹冤含痛百倍於人竊擬拚死强策舁赴廟外俯伏享班之末少伸悲忱矣畢竟綿綴之力不勝病氣半途添痛徑還私次未能陪扈神輦之後仰瞻廟儀之成情虧禮缺生不如死悠悠蒼天此何人斯伏枕悲隕只有涕淚之無從也伏乞聖明亟降威罰治臣闕禮之罪以肅朝綱以安私分焉答曰省箚具悉卿懇所愼之尙今彌留深庸悶慮未參何傷安心善救仍傳曰此批答遣史官傳諭于洪領敦寧
정조 13년
左議政李性源箚曰伏以日月流駛禮成入廟自廟徂郊親行奠爵仰惟止慈之念愴悼如新卽伏見傳敎下者以臣忝在監董有厩馬面給之命惶恐慙恧靡所容措藉令臣果有奔走之事卽不過職分之常也況臣多病罕進漫無管省未嘗如諸堂郞之逐日赴衙殫誠董役有何毫末可紀之勞敢當此天駟之寵錫哉一天之讎尙戴八域之慟愈新而乃於終事之地徒受罔功之賞亦何心哉親受有命雖已祗承而虛辱殊典非義所安略具短籲仰瀆崇聽伏乞聖明亟命收還以重賞典以安賤心焉答曰省箚具悉卿懇錫馬之命實循常格卿其安心領受仍傳曰此批答遣史官傳諭于左議政
정조 13년
文禧廟告由祭奉安祭時亞獻官判府事金熤終獻官左議政李性源贊禮禮曹判書李在簡典祀官奉常正徐郁修執禮掌樂正李太亨執尊副司果成種仁大祝奎章閣待敎金祖淳祝史副司果尹光顔齋郞副司果金孝建爵洗位禮曹佐郞許湜典籍高應觀亞終獻盥洗位禮曹佐郞金良倜贊者引儀成元柱金東覽謁者引儀尹之衡假引儀金思卨贊引兼引儀李師益金在儉祭監監察尹孝寬鄭在寬
정조 13년
己酉四月二十六日丑時大駕詣文禧廟入廟入侍時行都承旨金載瓚行左承旨金思穆右承旨金光默左副承旨李鼎運右副承旨李書九同副承旨李敏采假注書沈能迪李海隣記注官金鳳顯記事官金祖淳檢校直提學徐有防原任直閣徐鼎修鄭東浚徐龍輔直閣李晩秀原任待敎尹行任以次隨駕上具翼善冠衮龍袍詣神位前上香灌瓚奠幣奠爵大祝讀祝訖在位者皆再拜訖仍詣文禧廟行禮後上入齋室命書九書傳敎曰親祭及行禮時左通禮柳甲基準職除授右通禮禹禎圭兒馬一匹賜給贊儀李衡弼贊笏成元柱相當職陞敍引儀上弦弓一張賜給又命書榻敎曰政官牌招開政又命書傳敎曰文禧廟營建廳監董大臣左議政李性源厩馬一匹面給堂上兼工曹判書具允鈺戶曹判書徐有隣熟馬一匹面給行副司直尹蓍東半熟馬一匹賜給禮房承旨金光默都廳郞廳掌令金履成出納主大祝副司果韓用龜竝加資郞廳縣令鄭東敎直閣李晩秀監造官監役趙鎭圭竝陞敍蔭官未經守令者待窠除授前郞廳牧使洪元爕具膺兒馬一匹賜給捧敎命冊印執事副司果尹行任攝官李敬五等擧案褥席執事正郞金在明等各加一資資窮者代加本廟忠義具允德李圾陞六宗戚執事錦城尉朴明源等賞典依別單捧傳旨別看役僉正沈鏔守令除授相地官擇日官奏時官看役牌將計士畫員員役工匠等依別單判下施賞又命書傳敎曰分司官員中摠管李重馥實仕爲五百餘日李義行爲近四百日勤勞可尙各賜兒馬一匹摠府分郞廳二員實仕各近八百日以實經歷今日政陞擬待窠仍作實窠兵曹分郞復職調用分內乘無故作散可悶遷轉間姑勿減下分守門將參上二人訓鍊主簿加設擬入參下二人入任屬耳云參下復職待窠卽爲調用以示此廟之事不欲有一毫懷鬰之端上曰在外臺諫竝許遞今日政差出出榻敎命敏采書傳敎曰本廟次知中官半熟馬一匹賜給守直中官兒馬一匹賜給祭享時待令廟宮守僕兩廟守僕令該曹米布題給又命書傳敎曰錦城尉朴明源耆年勤勞奄及四年今番監董之役首尾八十餘日其誠可感其勞宜記內厩馬一匹面給別看役以下依別單判下施賞又命書傳敎曰都承旨左承旨許遞令該曹口傳付軍職又命書傳敎曰右承旨許遞今日政差出又命書傳敎曰吏曹判書李𡊠從重推考上曰新除授承旨牌招察任出榻敎又命書傳敎曰祠宇入瞻延齡君家遣承旨明日致祭路過主第和平翁主房明日遣隋城尹致祭兵曹判書鄭好仁曰春桂坊吏隷之分差各司待窠卽爲陞實以其事體自別之故也丙午分差之吏隷尙多未陞實之歎事甚未安分付各該司此後則若有實窠使之次第陞付而如是申飭之後猶復如前則各該司堂上隨現論責何如上曰依爲之出擧條還宮時至上乘輿至敦化門命宣傳官解嚴詣協陽門降輿乘轎還內諸臣以次退出
정조 13년
行都承旨金光默坐左承旨李鼎運坐右承旨李敏采坐直左副承旨金履成疏批未下右副承旨韓用龜坐直同副承旨柳甲基坐注書二員未差假注書沈能迪仕李海隣仕直事變假注書金膺著仕
정조 13년
大殿王大妃殿惠慶宮中宮殿內閣政院玉堂藥房朝廷二品以上六曹堂上大司諫宗臣翌日口傳問安答曰知道
정조 13년
藥房都提調臣金熤提調臣尹塾副提調臣金光默啓曰禮成入廟聖懷增慼經宿移次勞動且多伏未審夜間聖體若何臣等今日率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢來問安竝此仰稟傳曰知道
정조 13년
金光默啓曰來初一日輪對日次而景慕宮夏享大祭齋戒相値頉稟之意敢啓傳曰知道
정조 13년
韓用龜啓曰左承旨李鼎運左副承旨金履成今日不爲仕進卽爲牌招何如傳曰允
정조 13년
以左承旨李鼎運左副承旨金履成牌不進罷職傳旨傳于韓用龜曰俄筵始知懸病委折此則先朝飭禁截嚴近來設有一二謬例亦不敢顯言情勢況以大臣所奏復提飭禁申諭則揆以道理焉敢乃爾此傳旨勿施以前牌催促斯速仕進
정조 13년
傳于李敏采曰卿等旣已入來左相辭朝亦不遠三明日次對進定於今日事遣史官傳諭
정조 13년
韓用龜啓曰今日次對兩司當爲進參疏批未下外竝卽牌招以爲進參之地何如傳曰允
정조 13년
傳于韓用龜曰大臣備局堂上引見
정조 13년
傳于金光默曰都承旨入侍
정조 13년
柳甲基啓曰假注書沈能迪身病猝重勢難察任今姑改差何如傳曰允
정조 13년
沈能迪改差代以金羲淳爲假注書
정조 13년
傳于李敏采曰上京守令入侍
정조 13년
以平安監司狀啓高大彦起送事傳于李敏采曰卿弟入侍已有筵敎卿當承聞依此知悉擧行事回諭
정조 13년
以濬川司看役牌將別單傳于韓用龜曰已試放而其中如有庚辰濬川癸巳石築時以將校董役軍兵使喚之人更以別單名下懸錄年條以入
정조 13년
以濬川司員役別單傳于韓用龜曰自本司參酌分等施賞
정조 13년
吏曹啓目粘連西部幼學尹之五上言內辭緣置之光州幼學朴重彬上言內辭緣令本道詳査報來後更爲稟處何如判付啓依回啓施行爲旀光州朴重彬詳考京籍更爲稟處爲良如敎
정조 13년
刑曹啓目擊錚人金召史原情云云所供如此上裁何如判付啓近來上言之猥越誠一痼弊向於園謁之回呈納數爻頗少今番忽又若是夥然捧供張數至於九度四件內事無非猥濫若此則殺獄無成獄之案流配無仍配之人乎此後更有如許屑越之擧雖屬四件斷當勿施以懲猥越之弊以此判付頒示朝紙爲旀此原情段或近於因病或近於中暍死或由於邂逅而爲一邊稱冤之端是隱喩第令該道詳査報來後稟處爲良如敎又啓目擊錚人金基沃原情云云所供如此上裁何如判付啓無論彼隻之特放與否又無論訟理曲直之何居其矣原情下語多有無嚴兺不喩觀於行字可知其班族而原情中節節段段比較譬喩殆若刑政之有罪同罰異然如許民習前所未見不可以四件內事循例置之爲先嚴刑一次定配使頑民知有國法爲旀雖以卿等言之捧招之際只謄言納之原本初無措辭草記亞堂從重推考判堂段前後勉飭何如而擧行如是疎忽豈怠心已生而然乎其委折令政院待明朝問啓爲良如敎又啓目擊錚人婢聖今原情云云所供如此上裁何如判付啓上言擊錚煩籲之習纔有別下飭敎而此訟觀於原情似或爲稱冤之端令道伯査實狀聞爲良如敎又啓目擊錚人李東相原情云云所供如此上裁何如判付啓令畿伯別定剛明査官一邊行檢一邊按査使之詳細報來後狀聞萬一顧藉該府之事有漫漶之擧而現拔於廉問則査官亦當難免重勘又或因此誤換失實惟以反案爲主亦入於廉問則其罪亦均仍令道伯知悉此意爲良如敎又啓目擊錚人權宗洛原情云云所供如此上裁何如判付啓令禮曹稟處爲良如敎又啓目粘連金孝奉上言內辭緣令本道別定剛明官詳査嚴處後狀聞之意分付何如判付啓猥越之習雖已別加申飭此則關係民隱令道伯詳査狀聞事行會爲良如敎
정조 13년
李敏采以吏曹言啓曰思陵令沈逵呈狀內矣身老母今年八十有二歲矣自來痰癖之症已成貞疾近添泄痢眞元大陷氣息凜綴矣身終鮮兄弟單了一身左右扶將實無一刻離側供仕之望斯速入啓變通云親病旣如此則不可强令察任今姑改差何如傳曰允
정조 13년
金光默以忠勳府言啓曰本府書寫忠義衛高萬說瓜滿代忠義衛李應曄差下依例以假郞廳稱號何如傳曰允
정조 13년
韓用龜以兵曹言啓曰敦化水門改建及連接東邊宮墻半間許撤毁處竝爲畢役把守軍兵本處還爲入直之意敢啓傳曰知道
정조 13년
韓用龜以司僕寺提調意啓曰文禧廟入廟禮成分司今已撤罷加出內乘減下所待邊馬三匹獨轎馬一匹走馬一匹還送內外寺之意敢啓傳曰知道
정조 13년
李敏采以賑恤廳言啓曰西部大平館契良人鄭惡只路傍得年可十餘朔遺棄男兒欲爲收養而貧不自食願爲受料告于該部自該部今月二十七日牒呈依節目給料使之乳養之意敢啓傳曰知道
정조 13년
韓用龜以壯勇營言啓曰今日試射時鳥銃邊一中入格使喚軍二名處依別單判下各布一匹分給之意敢啓傳曰知道
정조 13년
柳甲基以濬川司言啓曰城外濬川今已畢役矣三軍門將官將校及使喚軍等依下敎別單書入之意敢啓傳曰知道渠輩果效勞都廳及牌將使喚軍等午後當試射放卿及兵判爲試官禁軍別將任嵂爲副試官入直兵摠郞爲參考官率領待令庚辰例則過矣依癸巳年例柳葉箭鳥銃中各試一技以此知悉若此則昨日廟役賞典中別看役牌將使喚軍亦令午後待令試官以本廳堂郞中文臣爲之侍衛置之依內試射例擧行可也
정조 13년
韓用龜以訓鍊都監言啓曰依下敎今番廟役時本局設布帳軍二十七名等處各布子一疋施賞之意敢啓傳曰知道
정조 13년
韓用龜以訓鍊都監言啓曰依傳敎今番廟役運石本局車夫九名等各木綿一疋布子二疋從厚施賞之意敢啓傳曰知道
정조 13년
韓用龜以訓鍊都監言啓曰濬川使喚軍鳥銃邊二中一名本綿一疋布子一疋邊一中六名布子一疋依啓下單子施賞之意敢啓傳曰知道
정조 13년
韓用龜以訓鍊都監禁衛營御營廳言啓曰御營廳字內敦化門東邊水閣改建處及連接宮墻撤毁處今已畢役把守軍兵還入直事自兵曹草記矣把守軍十七名還入直東營之意敢啓傳曰知道
정조 13년
韓用龜以禁衛營言啓曰依啓下單子營建廳使喚軍鳥銃邊一中一名布一疋濬川使喚軍鳥銃邊二中二名各木一疋布一疋貫一中二名各木一疋邊一中五名各布一疋施賞之意敢啓傳曰知道
정조 13년
韓用龜以禁衛營言啓曰依傳敎今番廟役時本營運石車夫二名等處各木綿一疋布二疋從厚施賞之意敢啓傳曰知道
정조 13년
韓用龜以禁衛營言啓曰依下敎今番廟役時本營設布帳軍十名等處各布一疋施賞之意敢啓傳曰知道
정조 13년
韓用龜以御營廳言啓曰依啓下單子營建廳使喚軍韓億喆等二名鳥銃邊一中各布一疋濬川使喚軍安德文貫一中木一疋金道澄等四名邊一中各布一疋施賞之意敢啓傳曰知道
정조 13년
韓用龜以御營廳言啓曰依傳敎今番廟役時本廳運石車夫二名等處各木一疋布二疋從厚施賞之意敢啓傳曰知道
정조 13년
韓用龜以左右捕盜廳言啓曰今番文禧廟營建廳守直左捕盜軍官金在敬李祥演右邊捕盜軍官安伯得等實部將加設待窠陞實事命下矣令兵曹單望啓下之意敢啓傳曰知道
정조 13년
韓用龜以右捕盜廳言啓曰自刑曹還爲移送北倉穿窬米賊金卜乭徐德重等今日物故之意敢啓傳曰知道
정조 13년
柳甲基以刑曹言啓曰再昨日動駕時猥濫擊錚人中西部幼學李之忠則渠父萬軾遠配茂山今遭母喪依法典許暇歸葬事也萬軾之負犯是何等關係而前後請放屢煩天廳輒皆勿施則今又以歸葬之說敢爲瀆擾之計有若尋常罪囚依例請暇者然揆以法綱誠極無嚴原情勿施後自臣曹嚴治懲礪南部童蒙尹哲乭則渠父弼壽丙午書給申萬大原情罪被囚於右捕廳乞蒙放釋事也萬大以統營土校構誣主帥已被重勘而弼壽締結共謀書給原情者視諸萬大雖有首從之別原其所犯難免同情之科原情勿施內外匙召廛市民朴大喜等則渠廛素賣之舊完器名色鉢里廛人續錄於市案中以亂廛禁斷而欲爲榷利乞令公決事也物種之市案載錄亂廛之禁斷與否專在於該署而雖以渠供觀之渠輩屢訴平市署連爲落訟則其理屈可知而乃敢以非理猥屑之事希覬僥倖冒瀆天聽者萬萬痛駭原情勿施兩廛頭目亦自臣曹考律重勘以懲日後遂安奉召史則渠夫李龍甲因贖奴㐏奉之逞憾誣捏橫被金小今同殺獄乞蒙天恩事也龍甲之叔姪三囚各以斧杖爛漫行凶行査本道已經登聞五年訊推旣成鐵案則或父或妻迭相稱冤而其原情勿施者亦已屢矣爲夫求活雖無足怪一向煩瀆亦難每每寬恕原情勿施奉女參酌懲治南部床廛市民尹宗仁則外方入來驄帽宕巾渠等年久主管買賣至於上年驄匠呼訴自秋曹以通工買賣處決而不有通工之意敢生都奪乞令依前處分事也前因驄匠輩擊錚已自尙衣院決處則今者市民之必欲爭奪復事呼籲誠極痛惡原情勿施其罪狀考律嚴勘京江朴賜甲則備說渠輩生理之艱難而嶺南稅運渠輩擔當擧行漕卒屬之軍籍船價付之公用一以爲國家漕政之利一以爲渠輩生活之道事也事理之當否從施之難易姑勿論漕轉是何等國家大政而渠以江上閑雜之類爲其生涯陳此無嚴之說者固已萬萬痛惋而一邊上言一邊鳴錚一日之中再撤爰辭多人列名混雜無比如此民習前所未有原情勿施狀頭考律嚴勘西部金召史則其夫林枝郁橫罹殺獄乞蒙生出事也林枝郁以失米事致疑於朴順乭亂打致命於三日之內而完決同推已成鐵案無容更議原情勿施金召史屢煩天聽之罪嚴治懲礪何如傳曰允其中李萬軾罪名雖重與應坐有異前此似此之類亦有飭敎定式者依定式給暇可也
정조 13년
執義沈埉司諫許晊掌令任希遠申匡堯持平李得休獻納崔烜校理宋翼孝副校理申獻朝正言朴思機姜文會修撰柳文養李羲觀副修撰金載翼啓曰請黜置罪人鄭致達妻亟令王府快正典刑以洩神人之憤請物故罪人德相亟施孥籍之典請逆賊尙喆依律處斷二十五字刀割執義沈埉司諫許晊掌令任希遠申匡堯持平李得休獻納崔烜正言朴思機姜文會啓曰請養遂獻遂竝令王府設鞫嚴問還寢會遂絶島定配之命仍令王府設鞫得情還寢李觀源定配之命更令王府設鞫得情請遲晩後物故罪人啓能亟施孥籍之典請令王府一依古典趾賊等凶種之年未滿者待其稍長卽施邦刑俾絶凶逆易種養禍之患請亟令王府夏賊之親屬奴傔及連伊夫妻竝嚴加鞫問亟寢夏賊子女待年用法之命大逆不道罪人斗恭親屬應坐之類一依适雲例擧行英材斗恒更令王府設鞫嚴問期於得情快正典刑請物故罪人國榮亟施孥籍之典請梟示罪人明謙正刑罪人以謙亟施孥戮之典逆復庶子好石不待年滿亟施處絞之律請遲晩罪人宇鎭更令王府卽速拿來仍前設鞫期於得情快正典刑請減死定配罪人廷楫亟令王府設鞫嚴問期於得情掌令申匡堯啓曰大靜縣爲奴罪人金壽賢依律處斷請興陽縣爲奴罪人河翼龍亟令王府設鞫得情快正王法請還寢李魯春絶島安置之命亟令王府設鞫嚴問期於得情請罪人寧鎭亟令王府設鞫嚴問期於得情請島置罪人時偉亟令王府嚴鞫得情快正王法司諫許晊啓曰請大靜縣爲奴罪人金壽賢更令王府設鞫嚴問依律處斷請爲奴罪人河翼龍亟令王府設鞫得情快正王法請金甲島爲奴罪人克觀古今島爲奴罪人克泰泗川縣定配罪人萬赫更令王府嚴鞫得情快正王法請恒善支屬亟令散配時謙兄弟竝投絶島以嚴隄防請巨濟府絶島安置罪人朴宗集亟令王府拿鞫得情施以當律請逆賊尙魯亟施孥戮之典請島置罪人時偉亟令王府嚴鞫得情快正王法答三司曰不允七字刀割答兩司曰不允答府曰不允答院曰不允
정조 13년
左副承旨金履成疏曰伏以文禧廟奉安利成鑾蹕纔旋萬事自此已矣彼蒼者天曷有其極仍伏念臣之自來情勢聖明固已洞燭矣臣何敢復言哉顧惟敦匠之任是臣畢義之地故含涕承命不敢辭遜而名雖郞職分似宮僚此在臣身榮感已極豈意恩陞之典遽降於大小含痛之日哉冒應召牌親受華誥寔出於感戴洪渥而反顧慙悚無所容措臣方且冀免之不暇而又於私義竊有難安之端徑出禁扃歸伏旅邸何意聖度包荒誅罰不加恩召荐降責敎備至臣惝怳震悸求死不得玆敢冒昧陳懇以冀聖明之垂察焉噫君讎未復私嫌敢論雖然猶父猶子天倫之至也臣叔之名曾入於繡衣之啓而其時繡衣卽左承旨李鼎運是也縱蒙聖明鑑燭薄竄旋宥而若論罪名不死何爲嗚呼孟子有言曰殺人之父人亦殺其父殺人之兄人亦殺其兄聖賢豈欺我哉假使臣叔實有是犯則臣於鼎運何敢言嫌而第其搆虛捏無必欲甘心而後已者在渠已有欺天之罪在臣便同殺父之怨臣雖不孝不忠豈忍與鼎運作僚一院而且使鼎運言之渠亦有父以何面目與臣同席也哉大臣筵奏不知何據而雖云私嫌亦關倫常則嫌路太廣誠爲痼弊而輕重深淺在所區別伏乞天地父母察臣悲懇憐臣情曲先治臣違傲之罪亟削臣承宣之職以肅朝綱以安私分千萬幸甚以左副承旨金履成上疏傳于韓用龜曰反詈之習在所切禁日前辭疏間有語不擇處而至於今日辭章尤可謂甚之甚矣叔猶父人或有情外彈斥則爲子姪者豈無痛迫憤惋之心此則私情也況因此疏取見伊時繡啓謄本論刑與律名元無大重嫌或云耳讎豈當乎然則辭疏中一二句語無異俚巷辱說不但大有乖於朝體而已此承宣曾不料其如許何故近日擧拱若是顚錯乎其在效俗杜弊之道不可不嚴處而懸玉纔過一宵特念敦匠之勞爲先施以不敍之典此後廷臣此等之習各別痛禁章奏間反詈句語政院切勿捧入冒捧承宣與冒禁者竝下有司準受敎勘律事載之該房故事仍示效俗杜弊之意
정조 13년
檢閱金祖淳疏曰伏以臣與弘文館修撰臣李羲觀有姨從應避之嫌而臣又在下所帶春秋兼銜揆以公格不可冒據玆敢陳章申白伏乞卽命選部照例遞改千萬幸甚省疏具悉疏辭下該曹稟處吏曹啓目粘連啓下是白有亦觀此藝文館檢閱金祖淳上疏則以爲臣與弘文館修撰李羲觀有姨從應避之嫌所帶春秋兼銜揆以公格不可冒據卽命選部照例遞改亦爲白有臥乎所翰林與玉堂相避則玉堂所兼春秋減下已有前例修撰李羲觀所帶春秋館記事官之任依例減下何如判付啓依允
정조 13년
執義沈埉司諫許晊掌令任希遠申匡堯持平李得休獻納崔烜正言朴思機姜文會等箚曰伏以星霜不淹廟貌新成文孝世子終事奄過俯仰穹壤慟冤益切伏惟兩殿親臨悲疚倍新何以堪抑嗚呼一天之讎四載于今凡厥八域之內婦孺輿儓擧皆奔走號泣庶幾天討之亟行國冤之夬洩而秪緣小不忍於諸賊將貽大不忍於百世此實群下忱誠淺薄不能格聽之罪而亦不能無憾於天地之大也雖或端緖未露窩窟未綻尙宜及時究覈期於得情伏況慈敎誕宣炳若日月端緖之已露窩窟之已綻不啻若十目之所視十手之所指則殿下有何顧惜於此賊而三司之章殆成故紙二字之批便同前例妖媼之根因賊醫之情節終不得一問不滿慶之凶偉已輸款之逆宇亦不得一訊而止耶古今天下寧有是也冤乎痛矣新廟載屹讎月又迫若不及今復雪以扶倫綱又復伈泄玩愒如前日之爲則竊恐歲月寢邈人心漸狃將使君讎國賊自歸於相忘而莫知痛也莫知恥也此所以今日廷臣齊聲迭號而不敢止者也伏願殿下俯察輿情之不可終閼王法之不可終屈廓揮乾斷明正典刑使民彝復明亂賊知懼焉省箚具悉勿煩
정조 13년
己酉四月二十七日卯時上御熙政堂藥房入診大臣備局堂上引見同爲入侍時都提調金熤提調尹塾副提調金光默假注書沈能迪編修官曺亨壽記注官金鳳顯醫官徐命緯金光國李翊臣卞觀海金順行以次進伏熤曰連日勞動之餘聖體若何上曰一樣矣熤曰王大妃殿氣候若何上曰一樣矣熤曰惠慶宮氣候若何上曰一樣矣熤曰中宮殿氣候若何上曰一樣矣熤曰移次經宿勞攘不少伏惟聖候必多所損臣等與諸御醫詳爲診察何如上曰別無所損不必入診矣熤曰中宮殿湯劑之停止爲日已久且經勞動不可不詳探氣候更令諸醫議進湯劑矣上曰唯仍命先退上曰次對進前可也左議政李性源右議政蔡濟恭左參贊金華鎭戶曹判書徐有隣吏曹判書李𡊠禮曹判書李在簡知中樞府事李柱國行副司直鄭昌順漢城判尹李文源行副司直金尙集行副司直徐有防刑曹判書沈頤之行副司直徐有大行副司直李漢豐行副司直金思穆行副司直金持默江華留守尹承烈開城留守李致中校理宋翼孝同副承旨韓用龜假注書李海隣編修官曺亨壽記注官金鳳顯事變假注書金膺著以次進伏訖上曰次對爲之性源曰昨日參班文蔭守令當此分糶課農之時不可許久曠官卽令催促還任何如上曰皆令當日下送參班外受由上京者一體下送皆令入侍可也出擧條上曰宋載經下直單子以緬禮事出去書出緬禮二字尊用之辭也事禮豈非未安乎性源曰賤臣許由傳敎中緬禮二字亦當改下矣上曰傳敎中給馬則右相省掃之行已爲口傳分付矣今番卿行亦當以口傳分付矣性源曰給馬之命伏乞還寢焉上曰此豈可已之事乎濟恭曰以其親山遷窆之故左相之意若在袒括之時不欲當給馬之命矣上曰然則置之可也上曰右相今番之行殆近千里矣沿路農形所見如何濟恭曰秋弁則幾盡穗而有大登之望春弁則雖不如秋弁而當不至失稔矣上曰李鼎運金履成何不入來云耶用龜曰鼎運爲御史時論履成三寸叔故有世所共知之嫌矣濟恭此有先朝禁令而在私義則猶可爲嫌而在公體則不可用嫌矣上曰曾有金漢耆備堂行公之事矣濟恭曰臣竊有駭憤按抑不得敢此冒死仰陳矣尹蓍東前旣論臣今番疏中承望二字卽謂前後參論皆由於承望臣旨意而發也以事面言之臣於蓍東若可以嫌不敢言而臣旣有所秉執之義理則所謂嫌端卽緦小功之察也臣何可以此趑趄乎第向日臺疏批旨有曰偏私又有言出於出處之敎臺言若歸偏私則臣之前後所奏亦皆偏私也且其言所自出亦臣也臣於此誠不勝惶悚愧恧矣上曰聞卿奏出處二字果似如何當爲卿改之濟恭曰臣以惶愧之故不得不以此陳暴而王言體重決不可爲臣改之矣蓍東罪名之輕重亶係於有心與無妄矣渠若有心而用之王法至重安得免肆市之典乎以故殿下以天地之量必欲付之無妄而其爲無妄不過以書與疏批與敎之錯誤爲證而渠疏旣曰得見於掌故家云爾則私家此等冊子不謄則已旣謄則寧有節刪其某句某字而書之者乎渠旣得見則就其中自爲刪明若觀火爲人臣子以此書呈於北面之地是可忍也孰不可忍也書疏批答之爲渠可脫之證以臣愚昧無以覺得且昔在先朝裵胤命製給李觀厚疏而中有二字凶言胤命之有心無妄不可以知得則觀厚之泛看與否又何以覷破乎然而胤命斃於杖下觀厚棘終身蓋觀厚設有無妄之事疏中所書者渠之名也孰得以無妄辨之乎今者蓍東以其疏則渠疏也以其文則渠所自爲也國法何獨用之於觀厚而不用之於蓍東乎上曰觀厚不特棘終身末乃用逆律乎濟恭曰然矣蓍東疏出之後不知其凶疏而仍以置之則已矣旣以其言之犯不敢言之地明其爲罪而聲討今乃爵帙如舊便同無故則此初不如不罪之爲愈矣上曰俄者卿自言愧恧矣今聞卿奏予實愧恧矣濟恭曰雖以蓍東今番疏言之人臣得此罪名所當驚惶崩迫遣辭之際宜有如不欲生之意而其所自暴不過草草數行餘外則全肆氣焰有若臺章之彈駁者然平日之無畏憚可知矣上曰其疏果非矣予初見之欲罪之矣更思之纔命收錄予若罪之渠作何狀也以故傳敎中書以情雖無妄事屬難言八字使廷臣知予心而已自其後予不一言勉出入侍之命亦不以文字書出矣性源曰廟廷頒賞之際蓍東不入而自上無勉入之事矣上曰尹蓍東疏全出於輕視右相之意以其輕視也故淊淊寫去都在於此而於本事未暇及惶恐伏罪之罪渠輩心以爲右相予所假立而然矣亦豈成說乎濟恭曰若是節目間事則臣豈敢屢次煩瀆而此義理所關臣雖被罪亦不可止所願者聖上之俯賜體念然此等處無少放過矣上曰成鼎鎭疏予以爲非矣入侍之時目見還差傳敎默無一言忽於過幾日之後始乃云云豈非大不是乎敎濟恭曰卿纔經鄕行邑弊民瘼亦有可聞者乎濟恭曰聞有切悶之弊而救弊終不得其術空言說弊何益之有乎上曰第言之濟恭曰軍保納米爲第一痼弊矣減疋之後一夫所納只爲六斗軍門情債與浮費逐歲增加令則非十三斗無以上納當此聖明在上民生樂業之時哀彼軍保之嗷嗷怨聲獨不免陽春陰崖其所矯救宜爲仁政之先而牽掣多端苦無善策無已則申飭外邑所捧六斗之外剩條無過一斗待稅船來泊使戶曹郞或兵曹郞依宮納例眼同該軍門餉色郞捧給而以其剩條爲庫直輩人情與色落則庶或爲一分救弊之道矣上曰可矜者民也其在一視之政宜有矯救之策左相及曾經戶判時任戶判從後爛商稟處可也別營弊瘼頃日筵中已有嚴飭玆事果何如濟恭曰訓將爲軍兵每以斗斛之輕棍治別營庫直庫直輩不得不厚給軍料則其縮條之耗損國穀事勢之不可免者上曰軍兵之許多費用亦不少若非斗斛之若干餘數無入口之資云矣所謂費用之爲前例者革罷其無甚關緊者然後方可議如式斗給之道矣右相方帶訓局都提擧與訓將相議稟處可也上曰左相曾經度支果有矯救之策耶性源曰臣暫經戶判未詳其裏面而軍兵受料之弊須先釐正然後可無稅穀濫觴之弊矣上曰兩南漕船之弊近日如何性源曰漕船則道臣所句管矣上曰此則專在道臣按一道之臣豈無救此弊之道乎從後爛商其矯救之方發關嚴飭爲宜矣敎濟恭曰沿邑守令之治聲亦有所聞者乎濟恭曰列邑守令臣未能盡知而洪州牧使李義弼律已淸白又能救得船弊民譽方藉甚禮山縣監申史源雖似古談循吏爲治民吏皆信之矣上曰前淸牧亦善治矣濟恭曰此則非臣過去之路故未得聞之矣上曰諸宰中如有稟事者次第進前可也華鎭曰臣等無可達之事矣上曰不言備堂一竝推考出榻敎命用龜書傳敎曰左相以親山緬禮曾已請由除朝辭往來省墓時澆奠床依例擧行事本道監司處下諭上曰參班及受由守令皆令今明內下送仍令入侍出榻敎命退諸臣以次退出之際上敎用龜曰諸臣筵退之時混雜無序承旨筵退後招致司謁以後勿如是之意分付仍又書揭院壁可也承史以次退出
정조 13년
己酉四月二十七日辰時上御熙政堂右副承旨與上京守令入侍時右副承旨韓用龜假注書李海隣編修官曺亨壽記注官金鳳顯慶州府尹林濟遠成川府使黃昇源慈山府使蔡緯夏廣州府尹李夔尙州牧使具膺延安府使尹光濩黃州牧使洪彦爕長湍府使申大顯安岳郡守尹弼秉高陽郡守金思義麻田郡守韓文洪加平郡守曺允亨淳昌郡守尹守翼林川郡守尹昹溫陽郡守朴綏源錦山郡守李運永梁山郡守李鼎德殷山縣監李庚運山靑縣監沈晉賢長連縣監李尙度扶安縣監李羽晉金城縣令魚用謙古阜郡守趙觀鎭英陽縣監李永瑗永春縣監鄭述仁庇仁縣監李泰賢以次進伏訖上曰次弟進前可也濟遠進前職姓名訖上曰何日還官耶濟遠曰明將下去矣仍命退昇源進前職姓名訖上曰何當還任耶昇源曰明日治發矣上曰農形何如昇源曰畓穀則姑未移秧而春秋兩牟庶免失稔矣命退夔進前職姓名訖上曰農形如何夔曰春秋兩牟庶有大登之望矣命退緯夏進前職姓名訖上曰何當下去耶緯夏曰明曉將發矣命退膺進前職姓名訖上曰還任之期似在何間耶膺曰明將發行矣命退光濩進前職姓名訖上曰何日還官乎光濩曰明曉將發矣命退彦爕進前職姓名訖上曰欲於何日還官耶彦爕曰明日欲發矣弼秉進前職姓名訖上曰何日還官耶弼秉曰明將下去矣文洪進前職姓名訖上曰何當還任耶文洪曰明曉治發矣允亨進前職姓名訖上曰何間欲發耶允亨曰將於明日治發矣守翼進前職姓名訖命退昹進前職姓名訖仍命退綏源進前職姓名訖仍命退運永進前職姓名訖仍命退鼎德進前職姓名訖仍命退庚運進前職姓名訖仍命退晉賢進前職姓名訖上曰何日欲發耶晉賢曰明日將發矣命退尙度進前職姓名訖上曰何當還任耶尙度曰明曉將發矣命退羽晉進前職姓名訖命退用謙進前職姓名訖命退觀鎭進前職姓名訖命退述仁進前職姓名訖命退泰賢進前職姓名訖命守令先退仍命書傳敎曰未下直守令皆令今明日辭朝仍命退承史以次退出
정조 13년
己酉四月二十七日午時上御春塘臺內試射入侍時右副承旨韓用龜同副承旨柳甲基假注書李海隣編修官曺亨壽記注官金鳳顯以次進伏訖上曰兵判入侍賤臣承命出回奏曰兵判不爲待令矣上曰催促待令賤臣承命出傳上曰兵曹判書鄭好仁從重推考出榻敎命承史先退諸臣以次退出
정조 13년
行都承旨金光默病行左承旨李秉鼎坐右承旨李敏采坐左副承旨李家煥坐直右副承旨韓用龜坐同副承旨柳甲基坐直注書二員未差假注書金羲淳仕李海隣仕直事變假注書金膺著仕
정조 13년
李家煥啓曰禁衛營將官來言今日本營軍兵日次私習云矣敢啓傳曰知道
정조 13년
李家煥啓曰御營廳將官來言今日本廳軍兵日次私習云矣敢啓傳曰知道
정조 13년
承旨前望單子入之李秉鼎李家煥落點
정조 13년
以承旨房望傳于韓用龜曰仍
정조 13년
傳于韓用龜曰右副承旨入侍
정조 13년
以慶尙左水使啓本軍器什物修繕時將校金履一首尾董役令該曹稟處事傳于李家煥曰閫況素稱凋弊莅任未幾有此許多新備及改備極爲可嘉監董將校賞加豈待回啓依例下批事分付兵曹仍令枚擧行會俾知激勸之方
정조 13년
刑曹啓目擊錚人高山幼學吳熙顯源情云云所供如此上裁何如判付啓濫刑猶且痛禁況枉殺乎國有三尺殺人者雖守土之官除非吏奴則自有殺越之當律而觀此其矣原情爲子情理無論避逅與否又無論事理曲直杖數多寡豈無痛迫冤憤之心而遣辭下語之際詬辱土主罔有紀極已蔑城化之分兺不喩且況笞五十自斷法文所載今聞舊伯言所用器杖亦不違於典則較正云爾則濫刑與枉殺非所可論至於不治當者替及其父而外此擧措亦足駭瞻然比之土民之詬辱土主猶屬緦功之察近來習俗日渝綱紀日紊所謂上言擊錚未見有眞箇痼瘼幽隱而非構誣官長則收斂民間爲弊日甚莫可救革此訟亦然不可以四件內事循例議處原情勿施自卿曺照律定配以徵遐俗爲良如敎
정조 13년
刑曹啓目粘交河罪人安光益獄事回啓云云令道臣各別嚴刑照律遠配之意分付何如判付啓依回啓施行爲旀一生一死幸與不幸而過醉過飽等這般當覈當査之端一番詳査歸一然後可以成案分付道臣除尋常行査啓聞後稟處爲良如敎
정조 13년
柳甲基以戶曹言啓曰文孝世子宮所屬宮人入廟後減除事曾有筵稟定奪矣宮人宣飯物種今已除減則乙巳加定貢物亦當減罷故當減數爻別單書入依此減貢之意分付宣惠廳何如傳曰允
정조 13년
李家煥以濬川司言啓曰庚辰濬川癸巳石築時以將校董役軍兵使喚之人更以別單名下懸錄年條以入事命下矣問于今番三軍門牌將及使喚軍等處則禁衛營別騎衛白兌起庚辰年以本營別武士領役於濬川癸巳年又以本營別武士監董於石築訓御兩營無兩年董役之校卒以白兌起一人別單書入本司員役依下敎分等施賞而元無木布故書吏五人等處各木一疋代錢二兩布一疋代錢一兩書員庫直使令軍士十四名等處各木一疋代錢二兩式分給之意敢啓傳曰知道白兌起邊將除授事令政院捧傳旨可也
정조 13년
行都承旨金光默疏曰伏以文孝世子廟貌新成奉安禮訖臣民痛惋去益罔涯臣於是時參叨近密獲覩終事下情悲廓尤倍恒品廼於筵退之後伏見傳敎下者執事諸臣皆蒙論賞而臣名亦在加資之中惝怳驚感慼淚惶汗殆不知所以自措也臣本姿性鈍劣百不猶人蹤跡齟齬分甘枯槁而猥荷甄拔之恩屢叨曠絶之寵外而重藩內而銓任而世所稱華貫膴仕無不兜攬而又況近日以來久居邇列依近日月之光偏被雨露之澤欲報之德河海莫量每念榮寵已極忝竊已濫則未嘗不俯仰憂懼不知死所至於擢秩晉識超躋宰列是豈臣夢寐攸及而忽叨此罔功之賞臣心之惶愧姑置無論恩命之屑越莫甚於此噫緋玉之秩在臣猶濫卿月之班擬議不到而今乃以命德之器容易加之於無似之賤品其爲累聖簡而玷名器實非細故也陪扈義重逃遁無路雖不免章皇出肅一身之廉防已無可言擧世之嗤點其將爲何玆敢隨牌闕外瀝血陳懇仰瀆崇嚴之聽伏乞聖慈察臣所辭之非假飾亟命收還臣新授資級以重公器以安私分不勝至願答曰省疏具悉卿其勿辭行公
정조 13년
左承旨李鼎運疏曰伏以日月易駛入廟禮成仰惟止慈之情益增愴悼念臣曩忝敦匠之役今廁陪祭之例奔走冤泣有倍他人臣於昨日申退之際得伏見左副承旨金履成疏本以臣年前奉命時攙論其叔悌行事胡叫亂嚷全沒倫䀹殆同市童賈豎揫捽罵辱其遣辭之絶悖使氣之駭妄有非常性人所爲臣唯當付之一笑而已惡欲相加恥甚同淵臣雖無似顧何足與之較挈重貽縉紳之羞哉況其事則已屬過境其人則今又作故毋論事實之有無固何必追提旣往以傷忠厚之風縱荷聖鑑孔昭至有履成譴罷之命而職是僚寀言登章奏則在臣處義亦不可諉之以狂詬俚辱而徒恃寵靈獨自晏然也決矣玆敢略入文字仰瀆崇嚴伏乞聖明亟遞臣所帶之職以靖私義仍所臣瀆擾之罪以肅朝綱不勝幸甚無批答
정조 13년
副校理申獻朝疏曰伏以惟我文孝世子入廟禮成廓然天地萬事已矣臣民悲冤一倍如新而況我殿下親臨新宮歷幸墓所悼音容之漸邈感禮節之愈變仰惟止慈之衷何堪其悲臣尤不勝痛恒之至嗚呼貳君之讎不討則天下更無可討之讎矣宗社之賊不誅則國家更無可誅之賊矣夫可罪而不加之誅者惟其負犯也或輕關係也或微故時出於調停時出於陶甄又時出於罪疑從輕焉有貳君之讎宗社之賊而天討未行竄配薄施有若調停者然有若陶甄者然乎嗚呼丙午五九月之變尙忍言哉擧國欣忭而獨懷怨懟帀域屬望而竟售凶毒宮諱邦慶禮過賀儀賊勢鴟張爲謀益急必也圖其自安而後已遂其所欲而後慊則遽請停乳雜試峻劑自是必至之勢而前後症形之怪底從可知之若情狀而露天討不加則猶可佇待其鉤覈之有日討復之有期今也旣得其情旣討其罪而究竟勘斷不過竄配殆若尋常行譴一年二年以至於四年之久臣愚死罪抑未知竄配之典足以討貳君之讎誅宗社之賊折凶徒之奸萌歟寧有是哉寧有是哉伏況慈聖憂念宗國十行宣布罪人斯得鼎成而魑魅莫逃犀燃而怪鬼畢露則讎視貳君之狀剝啄國脈之罪觀於前後症情怪底之敎盤托和出線索條然矣始也三司之臣旣不能積誠回天曁乎筵敎頒布之後又不能終始固爭必討乃已三祀已終而賊徒無恙如時偉之劇賊傳啓之際不去其姓較諸宇鎭待之差殊如是而覬覦之徒何以懲戢盤結之勢何以打破乎臣所以中夜繞壁拊心永歎者也嗚呼睿姿永閟流光不居碧蘇深鎖銅闈綠草空回栗洞事事而漸成陳跡物物無不傷心當日保護雖極無憾臣民之慟固難爲心而況明知其變由凶徒而尙不得臠肉而寢皮則臣庶之悲憤當復如何粵在變初擧國蒼黃無由以洩其痛悼無由以雪其冤酷則竊自相慰而相語曰凶徒之害我儲嗣朝家亦旣悉燭而今則悲疚未遑也其將有待乎若將有待則其在襄之後歟其在祥事之後歟今焉日月寢久祥事已終禮制有限廟邈儼新則從此而更無可待之日期矣然則凶徒其將穩保其首領而臣庶其將痛結於終天而已乎臣每一念至腐心痛骨直欲籲天而無路也臣於今曉以玉印執事叨參末班瞻羽儀之虛張悼鶴駕之莫攀舊恨新悲交塡心臆非不知此日貽慼極知悚仄而愚衷所激言不知裁伏願聖明廓揮乾斷凡係丙午諸賊窮覈鋤治以洩中外臣庶積年悲冤之懷焉今雖晩矣猶可及也仍竊伏念臣卽藐然一新進耳猥以鹵姿驟躋請班當事生疎觸處儱侗日前玉署之人直也不待僚員之承批只知闕直之爲悶遽呈省記至被院推至今追思滿心愧恧乍罷輒敍恩除荐降仰戴洪私感祝冞切大禮只隔雖不得言私蹔膺廉防亦重尙何可仍因蹲冒玆敢披瀝至懇仰瀆崇嚴伏乞天地父母俯賜諒察亟遞臣所帶之職名以安私分千萬幸甚答曰省疏具悉勿煩爾其勿辭察職